Sascha Faxe (ALT), 2025-05-27:
Tak, formand, og tak for initiativet til den her debat.
Jeg vil forsøge ikke at gentage for meget af det, der er blevet sagt, men lidt overlap kan nok ikke undgås.
Kina er jo på alle mulige måder et ret vildt land.
Det er jo sådan både proportionsmæssigt og befolkningsmæssigt, men også i forhold til det verdenssyn og menneskesyn, som vi har, er de markant anderledes.
Det tænker jeg er noget af det, som også er noget af det udfordrende i den måde, vi samarbejder på.
Er man den gode kineser eller knap så gode kineser eller den ægte dårlige kineser?
Man bliver som embedsperson smidt rundt i det kinesiske system, sådan at man ikke er der længere end nogle få år, dvs. 1, 2 eller maks. 3 år, fordi man simpelt hen ikke vil have, at folk når at opbygge relationer og dermed lave en eller anden form for opposition til styret.
Man har en app, som man kan gennemføre for at blive ansat i det offentlige, altså sådan en træningsapp-ting – en Xi Jinping-app – hvor man simpelt hen lærer at tænke som den store leder, før man kan gå ind i embedssystemet.
Det er sådan ret vildt at tænke på, hvordan man egentlig tænker og behandler folk bare i sit eget land.
Det bliver jo ikke vildere af, at det kommer ud i verden.
Nogle af de ting, vi taler om, er jo dybt problematiske, fordi Kina stadig er ratet som et udviklingsland.
Det gør, at f.eks. Temu overhovedet er mulig .
Det gør en masse ting mulige af dem, som vi bunker op imod.
Det er dybt problematisk.
Vi ser deres neoimperialisme i Afrika.
Den har allerede været berørt.
Vi ser nogle bindinger i infrastrukturprojekter rundtomkring i verden, som lande ikke kan komme ud af.
Vi oplever en form for digital overvågning og invasion af vores egne liv fra kinesiske platforme, som også er ret vild.
Og så oplever vi fortsat i stigende grad, altså det har været så længe, jeg kan huske, varer, der strømmer ind til Europa, og som ødelægger vores helbred og ødelægger vores planet og i det hele taget skævvrider rigtig mange ting.
Listen er lang.
Derfor vil et afvejet forhold til Kina være vigtigt.
Det synes vi i Alternativet ikke er vejen frem, men vi synes, at man skal have en form for rettidig omhu.
Vi kunne sagtens se, at man simpelt hen lavede en eller anden, og det er igen helst i EU-regi, 2035-plan for en strategisk uafhængighed af Kina og en mere bæredygtig relation i forhold til Kina uden at sige, at man gør dem til fjende eller lukker ned.
Når vi så ser på Taiwan, står vi igen med et land, der ikke har ret til deres egne basale rettigheder og til at stå for egne værdier – ikke helt ægte, for nu at tale moderne dansk.
De sådan lever lidt på lånt tid og i skyggen af, hvad de må og ikke må, og hvilken relation de må have til os.
Ikke desto mindre forsøger de at fastholde demokrati og frihedsrettigheder og de ting, som vi jo hylder og står for i Danmark.
Jeg synes, det er enormt vigtigt, at vi bakker stærkt op om de værdier i deres land, men også simpelt hen det helt basale i, at alle folk har ret til deres eget land – ikke nogen dobbeltstandarder.
Jeg tror godt, vi kan gøre begge dele og også gøre det tydeligere, end vi gør i dag.
Vi har et tæt samarbejde med Marokko, men betyder jo ikke, at vi ikke stadig gennem FN-resolutionen anerkender det uafklarede forhold i Vestsahara.
Det er noget af det, som jeg tænker på hvordan vi kan rykke tættere på.
Så er der jo så nogle helt pragmatiske ting omkring, hvor meget vi kan besøge, hvor meget vi kan rykke internt, og hvor meget vi også som folkevalgte viser os tydeligt i vores forhold til Taiwan.
Der mener jeg, at det er vigtigt, at vi også kan vise vores støtte, uden at det er et problem, og, det er noget af det, som er blevet nævnt flere gange, selvfølgelig skal vi også i Danmark kunne fortsætte med at give pas til taiwanesere, så de ikke mister deres helt basale rettighed til at være dem, de er, for det er en fundamental rettighed for folk, at de har lov til at være det.
Vi har lige givet, selv om det lyder noget imperialistisk, grønlænderne ret til egne pas.
Så tak for initiativet.